钦定古今图书集成/明伦汇编/官常典/第645卷 > 周
## 钦定古今图书集成/明伦汇编/官常典/第645卷 > 周

周制，国有长，及遂有五县。县设县正，掌其县之政令。
按《周礼天官》，大宰之职，以九两系邦国之民，二曰长，
以贵得民。

〈订义〉郑康成曰：“长，诸侯也。一邦之贵，民所仰也。”　愚按：《王制》云：“五国以为属，属有长。八州三百六十长。”自唐虞以来，诸侯亦有以长名者，郑氏之说亦未可非也。

《地官》：遂人：中大夫二人，掌邦之野。

〈订义〉郑康成曰：“郊外曰野，谓甸、稍、县、都。”　黄氏曰：“《遂人》因六遂而为名。六遂在甸，则所掌者甸地而已；而曰‘掌邦之野’，盖合稍、县、都、鄙法之当行者通掌之。稍、县、都、鄙，居民廛里授田，沟洫治地，皆野法，与甸同，其法悉自《遂人》出。稍为邑，县、鄙为都，则各听于其主，非遂人之所属也。《遂人》，中大夫，秩比小司徒；县二千五百家，鄙”五百家，随民众寡而为之甸、稍、县、鄙、居民皆如此。惟甸则合县为遂。

以土地之图经田野，造县鄙形体之法。“五家为邻，五
邻为里，四里为酂，五酂为鄙，五鄙为县，五县为遂。”

〈订义〉王昭禹曰：“土地之图，大司徒所建之国，以土地之图经田野，则以所建之国为井、牧、沟、涂、田莱之类而经之也。”　郑康成曰：“经形体，皆谓制分界也。”

《易》氏曰：“小不曰邻” ，言鄙之成，则邻之成可知大。

不曰遂，言县之成，则遂之成在其中；言县、鄙，则举中以见上下　。项氏曰：“比则亲之至邻则始相邻近闾则同门，里则同居，族则相葬，酂则相赞助而已。鄙之名卑于党，县之名小于州。凡遂之制皆放于乡　。” 王氏曰：“比相保则邻亦相保；闾相受则里亦相受；族相葬则酂亦相葬矣；党相救则鄙亦相救矣；州相赒则县亦相赒矣，乡相宾则遂亦相宾矣。”

皆有地域沟树之，使各掌其政令刑禁。

〈订义〉郑锷曰：“皆有地域以为之辨，沟之以水、树之以木，有限域之周围，有沟树之阻固，建官设吏以治之，使各掌其所治之政令、刑禁，民可得而治矣。

以岁时稽其人民而授之田野，简其兵器、教之稼穑。”

〈订义〉贾氏曰：“授之田野，若下夫一廛百亩，简其兵器，若族师旗鼓兵革。”

《县正》，每县下大夫一人。

〈订义〉王氏曰：“遂官各降乡一等，其官各亦降焉。故州谓之长，县与党同谓之正，鄙与族同谓之师，

各掌其县之政令征比。”

〈订义〉黄氏曰：“征，征敛也。谓之政令征比，比而征之，《小司徒》‘井邑丘甸，令贡赋税敛之事是也’。”

“以颁田里，以分职事。”“掌其治讼，趋其稼事而赏罚之。”

〈订义〉项氏曰：“颁田里，谓一廛百亩之类。”　贾氏曰：“分职事者，即九职之功事也。”　郑锷曰：“民事不可缓，稼事伊始，则趋之使趋时。”

若将用野民师田、行役、移执事，则帅而至，治其政令。

〈订义〉王氏曰：“移执事，若《遂师》，所谓巡其稼穑，而移用其民，以救其时事也。”

既役，则稽功会事而诛赏

〈订义〉刘执中曰：“稽考其功程，会其群吏所集之事职否而正其诛赏。”

### 显王十九年秦徙都咸阳始集乡邑为三十一县县置令丞

按：《史记周本纪》不载。按《商君列传》：“鞅定变法之令，
为筑冀阙宫庭于咸阳。秦自雍徙都之，而令民父子
兄弟同室内息者为禁，而集小都乡邑，聚为县，置令
丞，凡三十一县。为田，开阡陌封疆，而赋税平平斗桶，
权衡丈尺。”